**Αξιοποίηση του μαθησιακού πλαισίου «Ελεύθερες Δραστηριότητες στο νηπιαγωγείο»:**

**Προτάσεις και προκλήσεις.**

Οι οργανωμένες δραστηριότητες συνιστούν ένα από τα διάφορα μαθησιακά πλαίσια κατά τα οποία αναπτύσσονται πολύτιμες μαθησιακές εμπειρίες και όχι το μοναδικό μαθησιακό πλαίσιο. Γι’ αυτό δίνουμε σημασία τόσο στις οργανωμένες δράσεις, όσο και στο ελεύθερο παιχνίδι και στις ρουτίνες κ.λπ.

**Κατά το ελεύθερο παιχνίδι των παιδιών**, λοιπόν, παρατηρούμε όχι μόνον για να εποπτεύσουμε τη διαδικασία και να εγγυηθούμε την ομαλή ροή του προγράμματος και την ασφάλεια των παιδιών, αλλά για να αντλήσουμε πολύτιμες πληροφορίες για τα παιδιά, πώς μαθαίνουν, πώς και αν συνεργάζονται, πώς επικοινωνούν μεταξύ τους. Στην συνέχεια σας παρέχουμε ένα δομημένο πλαίσιο, μέσα από το οποίο μπορείτε να αντλήσετε ιδέες για τον στόχο της παρατήρησης σας στις ελεύθερες δραστηριότητες των παιδιών, να αναστοχαστείτε για το είδος της παρέμβασης σας, να συλλέξετε πολύτιμα στοιχεία που πιθανόν να τα αξιοποιήσετε με διάφορους τρόπους μετέπειτα. Είναι σημαντικό να διευκρινίσουμε ότι τα προτεινόμενα, δεν είναι υποχρεωτικά, ούτε αποτελούν μέρος μια γραπτής εργασίας, αλλά αποτελούν τροφή για σκέψη και δράση από την πλευρά σας κατά την ανάληψη του διδακτικού σα έργου.

**Ειδικότερα, σας προτείνουμε:**

**Α) ένας/μία από εσάς κάθε φορά** (εκ περιτροπής με εναλλαγή ρόλων) να εποπτεύει/παρατηρεί το ελεύθερο παιχνίδι των παιδιών καθισμένος/η σε ένα σημείο με καλή οπτική επαφή προς όλες τις γωνιές,

**Β) ένα άλλο μέλος της ομάδας να αφιερώνει χρόνο** για πιο εξατομικευμένη προσέγγιση με παιδιά που εκτιμάτε ότι χρειάζονται αυτήν την επαφή, π.χ. συνεσταλμένα, περιθωριοποιημένα παιδιά ή παιδιά με μαθησιακές ή επικοινωνιακές δυσκολίες, παιδιά που δεν μιλούν καλά την γλώσσα ή δεν έχουν φίλους. Προσοχή, στον τρόπο προσέγγισης! Μην τα στοχοποιήσετε/στιγματίσετε ως «πρόβλημα». Θα μπορούσατε π.χ. να τους προτείνετε να σας βοηθήσουν να φτιάξετε ένα παζλ μαζί ή να τους ρωτήσετε ποιο είναι το αγαπημένο παιχνίδι τους ή να συζητήσετε μαζί τους σε ένα κλίμα αποδοχής…

**Γ) ένα άλλο μέλος της ομάδας μπορεί να ενισχύει το παιχνίδι** των παιδιών με προτροπές ή ερωτήσεις-σκούντημα. Αυτό δεν είναι παρέμβαση και επιβολή από πλευράς των ενηλίκων. Εξαρτάται από τον τρόπο που θα τοποθετηθείτε απέναντί τους και θα τους μιλήσετε.

Π.χ. στα τουβλάκια λέτε σε μια ομάδα παιδιών: *βλέπω ότι έχετε κάνει μία πολύ ωραία κατασκευή. Έχει πολλά χρώματα και είναι σύνθετη. Νομίζω ότι είναι μία φάρμα. Κατάλαβα σωστά; …. Αναρωτιέμαι όμως πού πίνουν νερό τα ζώα σας; Τι έχετε σκεφτεί για να προστατεύονται τα ζώα σας από τον ήλιο;*

*Πχ. Στο τραπέζι της ζωγραφικής:Έχω καταλάβει ότι σας αρέσει να ζωγραφίζετε πολύ εσείς οι δύο... Έρχεστε κάθε μέρα εδώ και κάνετε αρκετές ζωγραφιές. Βλέπω όμως ότι χρησιμοποιείτε συνέχεια μαρκαδόρους. Έχετε δοκιμάσει να ζωγραφίστε με ξυλομπογιές; Νομίζω ότι έχουμε και νερομπογιές στην τάξη. Τις έχετε δοκιμάσει; Τι λέτε; Θα θέλατε να δοκιμάσετε κάποια άλλη φορά;*

Είναι αλήθεια ότι στο νηπιαγωγείο χρησιμοποιούνται συστηματικά οι μαρκαδόροι. Θα μπορούσατε να ενισχύσετε τη χρήση κι άλλων γραφικών υλικών, όπως ξυλομπογιές (να είναι καλοξυσμένες), κηρομπογιές, νερομπογιές. Οι νερομπογιές είναι απαιτητικές και αν τα παιδιά δεν είναι ήδη εξοικειωμένα με τη χρήση τους, θα πρέπει να είστε πολύ μεθοδικοί/ές. Π.χ. Θα μπορούσατε κατά το ελεύθερο παιχνίδι να οργανώσετε καθημερινά ένα μικρό ατελιέ νερομπογιάς… Στο τραπέζι θα πρέπει να έχετε προνοήσει να υπάρχει ένα πλαστικό τραπεζομάντηλο ή σουπλά για να προστατεύεται το τραπέζι, να υπάρχει κατάλληλο εργονομικό δοχείο για το νερό και μία παλέτα χρωμάτων για 2 παιδιά (βλ. φωτογραφία 1).

Στην αρχή το εργαστήριο θα είναι ανοιχτό για 2 παιδιά και θα περνούν από εκεί όσα παιδιά ενδιαφέρονται εκ περιτροπής. Αυτό σημαίνει ότι ένα άτομο θα πρέπει να επιβλέπει την διαδικασία. Π.χ. μπορείτε να έχετε ανοικτό το ατελιέ για 20’ την ημέρα. Στην αρχή για 2 παιδιά, μετά μόλις νιώσετε άνετα και δείτε ότι τα παιδιά αποκτούν τον έλεγχο της διαδικασίας, μπορείτε να έχετε 4 ή 6 παιδιά.

Έτσι, σιγά-σιγά όλα τα παιδιά θα έχουν την εμπειρία της ζωγραφικής με νερομπογιές ως μέρος του ελεύθερου παιχνιδιού… και θα μπορούν αργότερα να αυτονομηθούν και να επιλέγουν τις νερομπογιές για τα έργα τους.

**Δ) Ένα μέλος της ομάδας σας μπορεί να παρατηρήσει και να καταγράψει** (με ηχογράφηση ή σημειώσεις ) διαλόγους των παιδιών κατά την διάρκεια του ελευθερου παιχνιδιού. Παράλληλα να προσπαθήσει να ενισχύσει με ερωτήματα και με λεκτικές παρεμβάσεις το παιχνίδι των παιδιών ώστε να επεκτείνει την σκέψη και την δράση τους σε αυτό. Μπορείτε στην συνέχεια να σχολιάσετε σε τι ωφέλησε η παρέμβαση αυτή; (εμπλουτισμός σεναρίου, συμμετοχής, επέκταση χρονου παιχνιδιου, εμπλουτισμός στου παιχνιδιου με άλλα υλικά, επεκταση του χωρου και συνένωση με άλλες γωνιές).

**Ε) Όλη η ομάδα μπορείτε να παρατηρήσετε μια πληθώρα καταστάσεων** και συνθηκών κατά το ελευθερο παιχνίδι, όπως τις σχέσεις των παιδιών στο παιχνίδι, τα συναισθήματα που τους προκαλεί, την συμπεριφορά τους απέναντι στους άλλους και στα υλικά, την επίλυση των συγκρούσεων κλπ. Μπορείτε να συζητήσετε και να μοιράσετε μεταξύ σας αρμοδιότητες, π.χ. ποιος θα παρατηρεί τι και στο τέλος της ημέρας να συζητήσετε/ σχολιάσετε σημαντικά ευρήματα των παρατηρήσεων σας.

 **ΣΤ΄) Μπορείτε να παρατηρήσετε και να καταγράψετε τις δημοφιλείς γωνιές**/κέντρα μάθησης της τάξης και παράλληλα να ρωτήσετε τα παιδιά γιατί προτιμούν αυτές τις γωνιές και τι τους αρέσει περισσότερο να παίζουν σε αυτές (σενάρια, ρόλοι, ομαδικά παιχνίδια, παιχνίδια αλληλεπίδρασης κλπ.).

**Ζ) Επίσης, να παρατηρήσετε και να καταγράψετε τις λιγότερο** έως καθόλου δημοφιλείς γωνιές της τάξης και να αντλήσετε πληροφορίες από τα παιδιά για τους λόγους που δεν τις προτιμούν. Με βάση τα παραπάνω στη συνέχεια, να ζητήσετε την άποψη των παιδιών για το πώς μπορούν να ενισχυθούν αυτές οι γωνιές (με ποια υλικά, αντικείμενα, παιχνίδια, άλλο εξοπλισμό κ.λπ) για να γίνουν πιο ενδιαφέρουσες και ελκυστικές γι’ αυτά.

**Η) Μπορείτε να παρατηρήσετε πώς διαχειρίζονται τα παιδιά τον χώρο και τον χρόνο οργάνωσης του** νηπιαγωγείου και του ημερήσιου προγράμματος. Δηλαδή να παρατηρήσετε για παράδειγμα:

**α)** αν διαπραγματεύονται τον χρόνο για την επέκταση του παιχνιδιού τους σε διάρκεια και με ποιες λεκτικές στρατηγικές το κάνουν;

**β**) αν μετασχηματίζουν τον χώρο «ενώνοντας» γωνιές είτε επεκτείνοντας το παιχνίδι τους σε χώρο/περιοχή που δεν προβλέπεται από τους κανόνες γι’ αυτό π.χ. έξω από το κουκλόσπιτο κάνουν πικνίκ…, Τι ονομασίες δίνουν στους νέους χώρους που δημιουργούνται; Τι συμφέροντα εξυπηρετούν αυτοί οι μετασχηματισμοί; Γιατί τους κάνουν δηλαδή;)